Маларыцкае вучылішча да 1917 года было адным на 4 воласці: Маларыцкую, Олтушскую, Вялікарыцкую і Камянец-Жыравіцкую. У гэтай установе адукацыі навучалася 150 чалавек. Заняткі пачыналіся 1 верасня і заканчваліся 1 мая па той прычыне, што дзеці павінны былі дапамагаць бацькам падчас сяўбы і ўборкі ўраджаю. Заняткі праводзіліся па 6 гадзін у дзень. Пасля заканчэння кожнага навучальнага года вучні здавалі экзамены. Вучыцца было цяжка. Часта адзін падручнік быў адзіным на ўвесь клас. Сшыткаў вучні народнага вучылішча не мелі зусім. Пісьмовыя работы выконваліся на аспідных дошках.